Document ID: 32011D0628
Publication Date: 2011-09-23

Content:
DEĊIŻJONI TAL-KUNSILL 2011/628/PESK
tat-23 ta’ Settembru 2011
li temenda d-Deċiżjoni 2011/273/PESK dwar miżuri restrittivi kontra s-Sirja
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
Billi:
(1)
Fid-9 ta’ Mejju 2011, il-Kunsill adotta d-Deċiżjoni 2011/273/PESK dwar miżuri restrittivi kontra s-Sirja (1).
(2)
Fid-dawl tas-serjetà tas-sitwazzjoni fis-Sirja, l-Unjoni ddeċidiet li tadotta miżuri restrittivi kontra r-reġim tas-Sirja
(3)
L-investiment fis-setturi ewlenin fl-industrija taż-żejt fis-Sirja għandu jiġi pprojbit.
(4)
Il-konsenja tal-karti tal-flus u muniti denominati Sirjani lill-Bank Ċentrali tas-Sirja għandha tiġi pprojbita.
(5)
Persuni u entitajiet addizzjonali għandhom ikunu soġġetti għall-miżuri restrittivi li jinsabu fid-Deċiżjoni 2011/273/PESK.
(6)
Informazzjoni rigward ċerti persuni fil-lista fl-Anness għal dik id-Deċiżjoni għandha wkoll tiġi aġġornata.
(7)
Id-Deċiżjoni 2011/273/PESK għandha tiġi emendata skont dan,
ADOTTA DIN ID-DEĊIŻJONI:
Artikolu 1
Id-Deċiżjoni 2011/273/PESK hija emendata kif ġej:
(1)
L-Artikolu 2b huwa sostitwit b’dan li ġej:
“Artikolu 2b
Dan li ġej għandu jkun ipprojbit:
(a)
l-għoti ta’ kwalunkwe self finanzjarju jew kreditu lil intrapriżi fis-Sirja li huma involuti fl-industrija Sirjana taż-żejt fis-setturi tal-esplorazzjoni, il-produzzjoni jew ir-raffinar, jew lil intrapriżi Sirjani jew bi sjieda Sirjana involuti f’dawk is-setturi barra mis-Sirja;
(b)
l-akkwist jew l-estensjoni ta’ parteċipazzjoni f’intrapriżi fis-Sirja li huma involuti fl-industrija Sirjana taż-żejt fis-setturi tal-esplorazzjoni, il-produzzjoni jew ir-raffinar, jew f’intrapriżi Sirjani jew bi sjieda Sirjana li huma involuti f’dawk is-setturi barra mis-Sirja, inkluż l-akkwist b’mod sħiħ ta’ tali intrapriżi u l-akkwist ta’ ishma jew ta’ titoli ta’ natura parteċipattiva;
(c)
il-ħolqien ta’ kwalunkwe negozju bi sħab ma’ intrapriżi fis-Sirja li huma involuti fl-industrija Sirjana taż-żejt fis-setturi tal-esplorazzjoni, il-produzzjoni jew ir-raffinar, u ma’ kwalunkwe sussidjarja jew affiljat taħt il-kontroll tagħhom.”
(2)
L-Artikoli li ġejjin huma miżjuda:
“Artikolu 2c
1. Il-projbizzjonijiet fl-Artikolu 2a għandhom ikunu mingħajr preġudizzju għall-eżekuzzjoni, sal-15 ta’ Novembru 2011, ta’ obbligi previsti f’kuntratti konklużi qabel it-2 ta’ Settembru 2011.
2. Il-projbizzjonijiet fl-Artikolu 2b(a) u (b) rispettivament:
(i)
għandhom ikunu mingħajr preġudizzju għall-eżekuzzjoni ta’ obbligu li jirriżulta minn kuntratti jew ftehimiet konklużi qabel it-23 ta' Settembru 2011;
(ii)
m’għandhomx jipprevjenu l-estensjoni ta’ parteċipazzjoni, jekk tali estensjoni hija obbligu taħt ftehim konkluż qabel it-23 ta' Settembru 2011.
Artikolu 2d
Il-konsenja tal-karti tal-flus u muniti denominati Sirjani lill-Bank Ċentrali tas-Sirja għandha tiġi pprojbita.”
(3)
L-Artikolu 4(3)(e) huwa sostitwit b’dan li ġej:
“(e)
meħtieġa għal finijiet umanitarji, bħat-twassil jew l-iffaċilitar tat-twassil ta’ assistenza, inklużi provvisti mediċi, ikel, ħaddiema umanitarji u assistenza relatata, jew l-evakwazzjonijiet mis-Sirja;”
Artikolu 2
Il-persuni u l-entitajiet elenkati fl-Anness I għal din id-Deċiżjoni għandhom jiżdiedu mal-lista li tinsab fl-Anness għad-Deċiżjoni 2011/273/PESK.
Artikolu 3
Fl-Anness għad-Deċiżjoni 2011/273/PESK, l-entrati għall-persuni li ġejjin:
(1)
Emad GHRAIWATI;
(2)
Tarif AKHRAS;
(3)
Issam ANBOUBA,
għandhom jiġu sostitwiti bl-entrati rispettivi li jinsabu fl-Anness II għal din id-Deċiżjoni.
Artikolu 4
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fi Brussell, it-23 ta’ Settembru 2011.

Metadata:
Eurovoc Level 1 Categories: 100148
100145
100143
100159
100147
100161
Eurovoc Level 2 Categories: 100199
100180
100170
100265
100194
100281
Eurovoc Level 3 Categories: 3584
1274
2510
3474
573
2705
All Eurovoc Categories: 2366
3483
3584
3870
4354
729
950